รัฐบาลไทย-ข่าวทำเนียบรัฐบาล-กระทรวงมหาดไทย ฝึกอบรมแพทย์ประจำตำบลตามโครงการพัฒนาศักยภาพแพทย์ประจำตำบล...การสาธารณสุขเพื่อแผ่นดิน เพื่อเป็นการเพิ่มพูนศักยภาพให้แก่แพทย์ประจำตำบลในพื้นที่จังหวัดภาคเหนือ
วันอังคารที่ 10 พฤษภาคม 2565
กระทรวงมหาดไทย ฝึกอบรมแพทย์ประจําตําบลตามโครงการพัฒนาศักยภาพแพทย์ประจําตําบล...การสาธารณสุขเพื่อแผ่นดิน เพื่อเป็นการเพิ่มพูนศักยภาพให้แก่แพทย์ประจําตําบลในพื้นที่จังหวัดภาคเหนือ
กระทรวงมหาดไทย ฝึกอบรมแพทย์ประจําตําบลตามโครงการพัฒนาศักยภาพแพทย์ประจําตําบล...การสาธารณสุขเพื่อแผ่นดิน เพื่อเป็นการเพิ่มพูนศักยภาพให้แก่แพทย์ประจําตําบลในพื้นที่จังหวัดภาคเหนือ
เมื่อวันที่ 9 พ.ค. 65 เวลา 09.00 น. ณ โรงแรมแพร่นครา อําเภอเมืองแพร่ จังหวัดแพร่ นายสุทธิพงษ์ จุลเจริญ ปลัดกระทรวงมหาดไทย มอบหมายให้ นายธนาคม จงจิระ อธิบดีกรมการปกครอง เป็นประธานเปิดโครงการพัฒนาศักยภาพแพทย์ประจําตําบล...การสาธารณสุขเพื่อแผ่นดิน โดยมี นายสมหวัง พ่วงบางโพ ผู้ว่าราชการจังหวัดแพร่ นายบุญลือ ธรรมธรานุรักษ์ ผู้อํานวยการสํานักบริหารการปกครองท้องที่ กรมการปกครอง นายอําเภอในพื้นที่จังหวัดแพร่ และแพทย์ประจําตําบลในพื้นที่ภาคเหนือ 196 คน ร่วมพิธี
นายธนาคม จงจิระ อธิบดีกรมการปกครอง กล่าวว่า "แพทย์ประจําตําบล" มีขึ้นตามพระราชบัญญัติลักษณะปกครองท้องที่ พระพุทธศักราช 2457 กําหนดให้มีแพทย์ประจําตําบลในตําบล เพื่อทําหน้าที่คอยสังเกต ตรวจตรา และป้องกันโรคภัยที่จะเกิดขึ้นแก่ราษฎรในตําบล หากมีโรคร้ายแรงเกิดขึ้น แพทย์ประจําตําบลต้องรายงานให้อําเภอทราบโดยทันที เพื่อเป็นการเพิ่มพูนองค์ความรู้และพัฒนาศักยภาพการปฏิบัติงานของแพทย์ประจําตําบล กรมการปกครองจึงได้จัดอบรมโครงการพัฒนาศักยภาพแพทย์ประจําตําบล...การสาธารณสุขเพื่อแผ่นดิน ขึ้น แม้ปัจจุบันคนอาจจะลืมบทบาทของแพทย์ประจําตําบล และไปรู้จัก อสม. มากกว่า แต่ในทางปฏิบัติแพทย์ประจําตําบลเป็นเจ้าพนักงานโดยตรงในการป้องกันโรคภัยในตําบล และส่วนใหญ่ก็สวมหมวกสองใบคือเป็น อสม. ด้วย
นายบุญลือ ธรรมธรานุรักษ์ ผู้อํานวยการสํานักบริหารการปกครองท้องที่ กล่าวว่า โครงการฯ ในครั้งนี้ มีกลุ่มเป้าหมายเป็นตัวแทนแพทย์ประจําตําบลทุกอําเภอ ในจังหวัดภาคเหนือ จํานวน 17 จังหวัด 196 คน เข้ารับการอบรม ระหว่างวันที่ 9 - 11 พฤษภาคม 2565 โดยมีวัตถุประสงค์เพื่อเสริมสร้างความรู้ความเข้าใจทฤษฎีการแพทย์แผนไทยเบื้องต้นให้กับผู้เข้าอบรม และนําองค์ความรู้ที่ได้รับไปต่อยอดเพื่อรักษาโรคให้กับประชาชนในตําบล หมู่บ้าน รวมทั้งสามารถใช้สมุนไพรในท้องถิ่นอันเป็นภูมิปัญญาชาวบ้านเพื่อการรักษาโรคด้วยตนเองได้ ตลอดจนเสริมสร้างองค์ความรู้ความเข้าใจ บทบาทและอํานาจหน้าที่ของแพทย์ประจําตําบลตามกฎหมายลักษณะปกครองท้องที่ และกฎหมายอื่น ๆ ที่เกี่ยวข้อง เพื่อให้สามารถนําความรู้ไปสู่การแก้ไขปัญหาในพื้นที่ได้
สําหรับเนื้อหาในการจัดอบรมวิชาแพทย์แผนไทย ได้รับเกียรติจากแพทย์แผนไทยคมสัน ทินกร ณ อยุธยา วิทยากรจากสถานพยาบาลคลินิกการแพทย์แผนไทย หม่อมราชวงศ์สอาด ทินกร บรรยายวิชาหลักการแพทย์แผนไทยเบื้องต้น การปลูกสวนยาเพื่อใช้สมุนไพรในการรักษาโรค การเรียนรู้หัตถการ และฝึกปฏิบัติมณีเวช และวิทยากรจากส่วนบริหารงานกํานัน ผู้ใหญ่บ้านบรรยายหลักสูตรกฎหมาย ระเบียบ ที่เกี่ยวข้องกับแพทย์ประจําตําบล ตามพระราชบัญญัติลักษณะปกครองท้องที่ พระพุทธศักราช 2457 การดําเนินโครงการฯ ครั้งนี้จึงเป็นการส่งเสริมบทบาทและพัฒนาศักยภาพการปฏิบัติงานของแพทย์ประจําตําบล ให้เข้าใจบทบาทหน้าที่และเสริมสร้างองค์ความรู้ในทฤษฎีการแพทย์แผนไทยเบื้องต้น และนําความรู้นี้มาปรับใช้ในวิถีชีวิตของประชาชนในพื้นที่ เพื่อเป้าหมายในการ “บําบัดทุกข์ บํารุงสุข” และทําให้ประชาชน “ทุกข์น้อยลง สุขมากขึ้น”
จากนั้น อธิบดีกรมการปกครอง พร้อมด้วยผู้ว่าราชการจังหวัดแพร่ ได้เยี่ยมชมกลุ่มวิสาหกิจชุมชนหม้อห้อมทุ่งเจริญย้อมสีธรรมชาติ ที่บ้านเลขที่ 291 หมู่ 5 ตําบลทุ่งโฮ้ง อําเภอเมืองแพร่ โดยได้ทําการย้อมผ้ามัดย้อมจากสีธรรมชาติ หรือสีจากต้นห้อม ซึ่งเป็นผลิตภัณฑ์โอทอปสําคัญของจังหวัดแพร่ คือผ้าหม้อห้อม ผ้ามัดย้อม และร่วมเปิดป้าย “ศูนย์เรียนรู้สมุนไพรพื้นบ้าน” ณ สถานที่ผลิตยาแผนโบราณ โชคทวีโอสถ บ้านต้นค่า หมู่ 2 ตําบลแม่ยม อําเภอเมืองแพร่ พร้อมเยี่ยมชมสวนสมุนไพรของนายทวี ก๋าทองทุ่ง และนางกัญญ์หา ก๋าทองทุ่ง หมอพื้นบ้านล้านนาเวชกรรมไทย โดยสถานที่แห่งนี้เป็นสถานที่ผลิตยา “โชคทวีโอสถ” ซึ่งผลิตยาแพทย์แผนไทยมาแต่ดั้งเดิม